Folketing
2002-12-09

Danmark vil stå over for store udfordringer i de kommende år. Vi vil møde en stigende global konkurrence, som bliver hårdere og hårdere, både gennem udvidelsen af EU, hvor en hektisk og, må jeg sige, flot gennemført formandsperiode forhåbentlig snart krones med 10 nye medlemslande på weekendens topmøde, og også ved gennemførelsen af de allerede indgåede aftaler om frihandel i verden. De nye medlemslande vil være nye markeder for vores erhvervsliv og nye leverandører til vores forbrugere, men også nye producenter til danske virksomheder og nye konkurrenter til det eksisterende erhvervsliv. Og der skal Danmark sikre sig en god position som et land med produkter af høj kvalitet og med et højt niveau af viden i både produktion og produkter. De ændrede vilkår vil stille Danmark over for en række udfordringer og omstillinger, som vi skal være parate til at møde åbent og ærligt.